સામે પક્ષે મલ્હારની હાલત પણ એવી જ હતી. સાઇબર કાફેનું બોક્સ હવે એના માટે કપલરૂમનું બોકસ બની ગયું હતું. એ બોક્સમાં એક તરફ એ હોય અને બીજી તરફ કોમ્પ્યુટર સ્ક્રિન પર ગુલાલે મોકલેલી તસવીરો. એ ગુલાલ કરતાં વધારે આગળ હતો. એ એની ખુલ્લી જુલ્ફોમાં હાથ ફેરવવાનું, કે એની આંખોમાં ડુબવાનું કે એના ગાલને પંપાળવાનું ક્યારેય નહોતો કરતો. એ તો માત્ર રેડ ચેરી જેવા એના હોઠ પર જ આંગળીઓ ફેરવ્યા કરતો અને મોકો મળે તો તસવીરને ઝૂમ કરીને કમ્પ્યૂટર સ્ક્રીનને ચૂમી પણ લેતો. ગરમાવો આવતો પણ નિર્જીવ. એને તરસ હતી ધગધગતા લોહીના ઉન્માદી ગરમાવાની. પણ એના માટે રૂબરૂ મળવું અને ભળવું જરૂરી હતું.